

 REPUBLIKA HRVATSKA

SISAČKO-MOSLAVAČKA ŽUPANIJA

 OPĆINA MARTINSKA VES

 OPĆINSKO VIJEĆE

KLASA: 400-08/24-01/10

URBROJ: 2176-15-01/1-24-1

U Martinskoj Vesi, 18.prosinca 2024. godine

Na temelju članka 18. Zakona o proračunu („Narodne novine” broj 144/21) i članka 34. Statuta Općine Martinska Ves ("Službeni vjesnik" broj 42/13, 38/14, 5/18, 6/20, 12/21) Općinsko vijeće Općine Martinska Ves na svojoj 19. sjednici održanoj 18.prosinca 2024. godine, donijelo je

**ODLUKU**

**o izvršavanju Proračuna Općine Martinska Ves**

**za 2025. godinu**

**Članak 1.**

Ovom se Odlukom uređuje struktura Proračuna Općine Martinska Ves za 2025. godinu (u daljnjem tekstu: Proračun), njegovo izvršavanje, upravljanje općinskom imovinom i dugovima, te promjena financiranja tijekom godine.

**Članak 2.**

Proračun se sastoji od Općeg i Posebnog dijela proračuna i Obrazloženja proračuna.

Opći dio proračuna se sastoji od Sažetka Računa prihoda i rashoda i Sažetka Računa financiranja.
U Računu prihoda i rashoda iskazani su prihodi i rashodi prema izvorima financiranja i ekonomskoj klasifikaciji na razini skupine, a ukupni rashodi su iskazani i prema funkcijskoj klasifikaciji.

U Računu financiranja iskazani su primici od financijske imovine i zaduživanja i izdaci za financijsku imovinu i otplate zajmova prema izvorima financiranja i ekonomskoj klasifikaciji na razini skupine.

Ako ukupni prihodi i primici nisu jednaki ukupnim rashodima i izdacima, opći dio proračuna sadrži i preneseni višak ili preneseni manjak prihoda nad rashodima.

Posebni dio proračuna sastoji se od plana rashoda i izdataka proračuna općine i njegovih proračunskih korisnika iskazanih po organizacijskoj klasifikaciji, izvorima financiranja i ekonomskoj klasifikaciji na razini skupine, raspoređenih u programe koji se sastoje od aktivnosti i projekata.

Obrazloženje proračuna se sastoji od obrazloženja općeg dijela proračuna i obrazloženja posebnog dijela proračuna.

**Članak 3.**

Ukoliko se prihodi proračuna ne naplaćuju u planiranim svotama i prema planiranoj dinamici tijekom godine, prednost u podmirenju rashoda Proračuna imat će rashodi za redovnu djelatnost Jedinstvenog upravnog odijela.

**Članak 4.**

Proračunska sredstva koristiti će se samo za namjene utvrđene u Proračunu.

Rashodi i izdaci Proračuna koji se financiraju iz namjenskih prihoda i primitaka izvršavat će se do iznosa naplaćenih prihoda i primitaka za te namjene.

Uplaćene i prenesene, a neplanirane pomoći, donacije i prihode za posebne namjene mogu se koristiti prema naknadno utvrđenim aktivnostima i/ili projektima u Proračunu, uz prethodnu suglasnost Općinskog načelnika.

Namjenski prihodi i primici koji ne budu iskorišteni u ovoj proračunskoj godini prenose se u narednu proračunsku godinu.

**Članak 5.**

Za planiranje i izvršavanje Proračuna u cjelini odgovoran je Općinski načelnik. Preuzimanje obveza na teret Proračuna po ugovorima koji zahtijevaju plaćanje u slijedećim godinama odobrava Općinski načelnik.

Nadležna tijela općinske uprave i čelnici pravnih osoba koji su korisnici Proračuna odgovorni su za zakonitost, svrhovitost, učinkovitost i ekonomičnost raspolaganja proračunskim sredstvima.

**Članak 6.**

U slučaju potrebe Općinski načelnik može u okviru utvrđenih iznosa proračuna vršiti preraspodjelu utvrđenih sredstava između pojedinih stavki rashoda, a koja ne može biti veća od 5% sredstava utvrđenih na stavci koja se umanjuje.

**Članak 7.**

Naredbodavatelj za izvršavanje Proračuna u cijelosti je Općinski načelnik.

Za zakonitu uporabu raspoređenih sredstava osiguranih u Proračunu u pojedinim razdjelima odgovoran je naredbodavatelj.

**Članak 8.**

Svaki rashod i izdatak iz proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja. Odgovorna osoba mora prije isplate provjeriti i potpisati pravni temelj i visinu obveze koja proizlazi iz knjigovodstvene isprave

**Članak 9.**

Pogrešno ili više uplaćeni prihodi u Proračunu vraćaju se uplatiteljima na teret tih prihoda.

**Članak 10.**

Imovinu Općine čine financijska i nefinancijska imovina kojom upravlja Općinski načelnik u skladu s posebnim propisima i Statutom.

Stanje imovine utvrđuje se jedanput godišnje, prilikom popisa koji je sastavni dio Izvješća na dan 31.prosinca tekuće godine.

Općinski načelnik imenuje Komisiju za popis općinske imovine i donosi Odluku o prihvaćanju Izvješća o obavljenom popisu.

**Članak 11.**

Raspoloživim novčanim sredstvima na računu Proračuna upravlja Općinski načelnik.

Novčana sredstva iz stavka 1. ovog članka mogu se polagati u poslovnu banku poštujući načela sigurnosti, likvidnosti i isplativosti ulaganja. Odluku o izboru banke donosi Općinski načelnik.

**Članak 12.**

Proračunom Općine Martinska Ves za 2025. godinu nije predviđeno zaduživanje i davanje jamstava.

**Članak 13.**

Ako se tijekom proračunske godine zbog izvanrednih i nepredviđenih okolnosti povećaju rashodi i izdaci, odnosno umanje prihodi i primici, Proračun se uravnotežuje izmjenama i dopunama Proračuna prema postupku za donošenje Proračuna.

**Članak 14.**

Ova Odluka će se objaviti u „Službenom vjesniku Općine Martinska Ves“, a stupa na snagu 01.01.2025. godine.

PREDSJEDNIK

 Mario Turek